Vår ref.: 19/3950

**Høring om miljø og helse i barnehager og skoler**

Helse- og omsorgsdepartementet sender nå på høring forslag om ny forskrift om miljø og helse i barnehager, skoler og skolefritidsordninger. Den nye forskriften vil i stor grad bestå av en oppdatering av og språklige justeringer i de materielle kravene i gjeldende forskrift om miljørettet helsevern i barnehager og skoler mv, og noen mindre endringer i de prosessuelle kravene for å få et mer helhetlig regelverk.

I høringsnotatet foreslås det blant annet

* tydeligere krav til helsemessig tilfredsstillende drift mht. miljøfaktorer og til utforming av uteområder og lokaler og forebygging av skader, ulykker og alvorlige hendelser,
* at SFO og leksehjelpordninger inkluderes i forskriftens virkeområde,
* at godkjenningskravet erstattes av krav om oppstartsgodkjenning og vedlikeholdsplan,
* krav om internkontroll etter modell av i internkontrollbestemmelsen i ny kommunelov,
* krav om tilstrekkelig tid og ro til å spise, og
* en tydeligere bestemmelse om kommunens oppfølging av henvendelser som bygger på folkehelselovens tilsynssystem, men som er bedre harmonisert med sektorregelverket.

**Høringssvar**

Høringssvar kan avgis digitalt på våre nettsider. Høringsinstansene kan registrere seg, mellomlagre svaret og laste opp vedlegg. Høringsinstansene kan også sende høringssvar uten å registrere seg. Alle kan avgi høringsuttalelse. Uttalelser er som hovedregel offentlige etter offentleglova og vil bli publisert.

Henvendelser kan rettes til postmottak@hod.dep.no.

Frist for å avgi høringsuttalelse er 30. desember 2019.

Med hilsen

|  |  |
| --- | --- |
| Elin Anglevik (e.f.)  avdelingsdirektør | Benedicte Mørkved Larsen  seniorrådgiver |

*Dokumentet er elektronisk signert og har derfor ikke håndskrevne signaturer*